Vrou van Namibiese speaker sterf ná oorsese besoekJane Katjavivi. (Foto: Dr Hage G. Geingob/Twitter) Die vrou van die speaker van die nasionale vergadering in Namibië is vroeg Dinsdagoggend in die ouderdom van 70 jaar dood. Jane Katjavivi is glo ná ŉ besoek aan Engeland saam met haar man, prof. Peter Katjavivi, oorlede. Peter het in Engeland ŉ hoflikheidsbesoek aan sy eweknie by Westminster afgelê voordat hulle huiswaarts gekeer het en sy dood is. Verdere besonderhede oor haar skielike dood is nie in hierdie stadium bekend nie, maar Katjavivi se familie het aan die Namibiese nuuswebwerf New Era gesê dat hulle binnekort ŉ verklaring oor haar dood sal uitreik. Katjavivi was ŉ kampvegter vir Namibiese onafhanklikheid en ŉ bekende skrywer wat ŉ aandeel gehad het om Namibiese literatuur op te bou en te bewaar. Pres. Hage Geingob van Namibië het intussen sy meegevoel met Katjavivi se geliefdes betuig. “Jane sal deur baie van ons gemis word vir haar saggeaardheid en gewilligheid om mense in nood by te staan,” het Geingob kort ná haar dood gesê. “Ons sal vir altyd die rol wat sy gespeel het om taal in die land te ontwikkel en literatuur te bewaar, koester.” Jane Katjavivi en haar man Peter. (Foto: Dr Hage G. Geingob/Twitter) Nosiviwe Mapisa-Nqakula, speaker van die nasionale vergadering in Suid-Afrika, het in ŉ verklaring gesê dat sy die aand van Katjavivi se dood ŉ oproep na Peter gemaak het om die parlement se meegevoel te betuig. “Haar dood is ŉ groot verlies vir die mense van Namibië, asook die wetgewende sektor in die hele Suidelike Afrika,” sê Mapisa-Nqakula. Mapisa-Nqakula het intussen onderneem om die nuus oor haar dood aan Afrika se inter-parlementêre unie (IPU) se taakspan oor die Rusland-Oekraïne-konflik mee te deel. Mapisa-Nqakula en prof. Peter Katjavivi dien saam in dié taakspan. Dit is nog nie bekend wanneer Katjavivi ter ruste gelê sal word nie. I learned with sadness about the passing of Jane Katjavivi, dependable family friend and wife of my dear brother, Cde Peter Katjavivi, Speaker of National Assembly. Jane helped out at the SWAPO Office as a steadfast supporter of freedom fighters during the liberation struggle. pic.twitter.com/ure7BzUqnd — Dr Hage G. Geingob (@hagegeingob) August 9, 2022